MT Il-Ġurnal Uffiċjali tal-Unjoni Ewropea C 338/1

KOMUNIKAZZJONI MILL-KUMMISSJONI

Linja ta' Gwida dwar il-format u l-kontenut ta’ applikazzjonijiet għall-approvazzjoni jew għall-emenda ta’ pjan ta’ investigazzjoni pedjatrika u talbiet għal rinunzji jew differimenti u li tikkonċerna t-twettiq tal-verifika tal-konformità u dwar il-kriterji għall-evalwazzjoni ta' studji sinifikanti

(Test b'rilevanza għaż-ŻEE)

2014/C 338/01

1. INTRODUZZJONI

1.1. Kamp ta’ applikazzjoni

Din il-linja gwida, li tieħu post il-verżjoni preċedenti tal-2008 (1), tistabbilixxi:

— arranġamenti dettaljati għall-format u l-kontenut ta’ applikazzjonijiet għall-approvazzjoni jew għall-emenda ta’ pjan ta’ investigazzjoni pedjatrika (PIP) u talbiet għal rinunzji jew differimenti, b’konformità mal-Artikolu 10 tar-Regolament (KE) Nru 1901/2006 tal-Parlament Ewropew u tal-Kunsill dwar prodotti mediċinali għall-użu pedjatriku (2) (minn hawn ‘il quddiem imsejjaħ “Ir-Regolament Pedjatriku”);

— arranġamenti għal kif issir il-verifika tal-konformità msemmija fl-Artikoli 23 u 28(3) tar-Regolament Pedjatriku; kif ukoll

— skont l-Artikolu 45(4) tar-Regolament, il-kriterji ta’ evalwazzjoni dwar ir-relevanza tal-istudji li nbdew qabel u li tlestew wara d-dħul fis-seħħ tiegħu.

1.2. Definizzjonijiet

Għall-finijiet ta’ din il-linja gwida, għandhom japplikaw id-definizzjonijiet li ġejjin:

(a) kondizzjoni: kwalunkwe devjazzjoni mill-istruttura jew mill-funzjoni normali tal-ġisem, riflessa minn sensiela karatteristika ta’ sinjali u sintomi, tipikament marda distinta rikonoxxuta jew sindromu;

(b) indikazzjoni ta’ pjan ta’ investigazzjoni pedjatrika: indikazzjoni proposta fil-popolazzjoni pedjatrika għall-għanijiet ta’ PIP, u fil-mument meta ssir is-sottomissjoni tal-PIP, fi ħdan kondizzjoni speċifika;

(c) indikazzjoni proposta: l-indikazzjoni għall-użu fl-adulti kif propost mill-applikant fil-mument tas-sottomissjoni tal-PIP/applikazzjoni għal rinunzja. F’każijiet ta’ żvilupp tal-adulti li jkun komplut jew li jkun għadu għaddej, dan huwa l-punt ta’ tluq għall-identifikazzjoni tal-kondizzjoni għal użu potenzjali fil-qasam pedjatriku;

(d) miżura: kwalunkwe studju jew obbligu ieħor (pereżempju, ir-rekwiżit li jitwaqqaf reġistru) inkluż fil-PIP bil-ħsieb li jiġi żgurat li, skont l-Artikolu 15(2) tar-Regolament Pedjatriku, tiġi ġġenerata d-dejta meħtieġa sabiex jintwerew il-kwalità, is-sigurezza u l-effikaċja tal-prodott mediċinali fil-popolazzjoni pedjatrika;

(e) studju: kwalunkwe miżura li hija mfassla biex twieġeb kwistjoni xjentifika speċifika, u li titwettaq skont metodoloġija definita minn qabel. Dan jinkludi, pereżempju, studji ta’ intervent u studji mingħajr intervent, studji mhux kliniċi, studji ta’ estrapolazzjoni, studji ta’ mudellar u ta’ simulazzjoni, l-iżvilupp ta’ forom u formulazzjonijiet farmaċewtiċi pedjatriċi speċifiċi;

(f) studju ta’ estrapolazzjoni: studju li jinvolvi l-użu ta’ estrapolazzjoni biex jiġi appoġġat l-użu tal-prodott mediċinali fit-tfal (3). Studju ta’ estrapolazzjoni jista’ jkun ibbażat fuq serje ta’ każijiet, metaanaliżijiet, analiżijiet sistematiċi, studji bbażati fuq studji ta’ mudellar u ta’ simulazzjoni;

(g) studju ta’ mudellar u ta’ simulazzjoni: studju li l-għan tiegħu hu li tiġi kkwantifikata il-mediċina/is-sistema/id-disinn sperimentali, sabiex:

— il-proprjetajiet tiegħu/tagħha jiġu mifhuma u stmati;

— l-eżiti sperimentali futuri jkunu jistgħu jiġu ottimizzati u previsti; u

— jiġu appoġġati d-deċiżjonijiet dwar aspetti regolatorji, dwar l-iżvilupp tal-prodotti mediċinali, u dwar l-użu;

(h) elementi ewlenin: kull miżura f’PIP jista’ jkun fiha element ewlieni speċifiku wieħed jew aktar, kif speċifikat fl-Anness ta’ din il-linja gwida; l-elementi ewlenin huma vinkolanti u jipprovdu l-bażi għat-twettiq tal-verifika tal-konformità.

2. FORMAT U KONTENUT TA’ APPLIKAZZJONIJIET GĦAL APPROVAZZJONI JEW MODIFIKA TA’ PJAN TA’ INVESTIGAZZJONI PEDJATRIKA U TALBIET GĦAL RINUNZJI U DIFFERIMENTI

2.1. Prinċipji ġenerali u format

2.1.1. L-istruttura tal-applikazzjoni

L-applikazzjonijiet għal approvazzjoni jew modifika ta’ PIP jew talbiet għal rinunzja jew jew differiment jew għal kombinazzjonijiet tagħhom għandhom ikunu akkumpanjati minn dettalji u dokumenti b’konformità ma’ din il-linja gwida. L-applikazzjonijiet għandhom jikkonsistu minn dawn it-taqsimiet li ġejjin:

Parti A: Informazzjoni amministrattiva u dwar il-prodott

Parti B: Żvilupp kumplessiv tal-prodott mediċinali

Parti C: Applikazzjoni għal rinunzja għal prodott speċifiku

Parti D: Pjan propost ta’ investigazzjoni pedjatrika

Parti E: Talba għal differiment

Parti F: Annessi

It-taqsimiet u/jew is-sottotaqsimiet li mhumiex rilevanti għall-applikazzjoni speċifika jistgħu jitħallew vojta.

L-Aġenzija Ewropea għall-Mediċini (minn hawn ‘il quddiem imsejħa “l-Aġenzija”) tippubblika mudelli u formoli onlajn ibbażati fuq din il-linja gwida. Barra minn hekk, fuq il-websajt tal-Aġenzija (www.ema.europa.eu) wieħed jista’ jikkonsulta wkoll pariri proċedurali.

2.1.2. L-informazzjoni ta’ sostenn

L-applikazzjoni għandha tkun ibbażata fuq l-informazzjoni disponibbli kollha rilevanti għall-evalwazzjoni, kemm jekk favorevoli kif ukoll jekk mhux favorevoli għall-prodott u għall-iżvilupp tiegħu. Din tinkludi d-dettalji ta’ kull test, prova klinika, jew studju farmakotossikoloġiku mhux komplut jew imwarrab li jkun marbut mal-prodott mediċinali, u/jew ta’ provi kompletati li jikkonċernaw indikazzjonijiet mhux koperti mill-applikazzjoni.

L-ammont ta’ informazzjoni disponibbli rilevanti għall-applikazzjonijiet se jvarja b’mod sostanzjali, skont jekk il-prodott mediċinali jinsabx f’fażi bikrija ta’ żvilupp kliniku jew ġiex awtorizzat diġà, u skont jekk qed jiġix investigat għal użi ġodda jew estiżi. Għalhekk, il-livell ta’ dettall mistenni fl-applikazzjoni jista’ jvarja b’mod sinifikanti skont l-istadju speċifiku ta’ żvilupp tal-prodott fil-mument meta tiġi sottomessal-applikazzjoni.

2.1.3. Popolazzjoni pedjatrika

L-applikazzjonijiet soġġetti għar-rekwiżiti tal-Artikolu 7 jew 8 tar-Regolament Pedjatriku għandhom ikopru s-sottogruppi kollha tal-popolazzjoni pedjatrika (4) sakemm ma jkunx hemm raġunijiet għal rinunzja. Il-popolazzjoni pedjatrika tinkludi bosta sottogruppi, kif definit, pereżempju, fil-linji gwida internazzjonali (5):

— trabi tat-twelid li jkunu twieldu qabel iż-żmien u trabi tat-twelid tal-età ta’ bejn 0 u 27 jum;

— trabi (jew tfal żgħar) tal-età ta’ bejn xahar u 23 xahar;

— tfal tal-età ta’ bejn sentejn u 11-il sena; u

— adoloxxenti tal-età ta’ bejn 12-il sena u 18-il sena;

Madankollu, meta jitqies li huwa aktar xieraq li jintużaw sottogruppi differenti (pereżempju dawk ibbażati fuq is-sess jew fuq l-istadju ta’ żvilupp tal-pubertà), dan jista’ jitqies bħala aċċettabbli, iżda l-għażla tas-sottogruppi għandha tiġi spjegata u ġustifikata.

Applikazzjoni għal PIP maħsuba biex tappoġġa awtorizzazzjoni futura għat-tqegħid fis-suq għall-użu pedjatriku (PUMA) tista’ tkun limitata għal ċerti sottogruppi pedjatriċi; mhuwiex meħtieġ li jiġu indirizzati s-sottogruppi kollha.

2.1.4. Kopertura tal-applikazzjoni

Applikazzjoni unika għandha tkopri l-programm ta’ riċerka u żvilupp propost għal applikazzjoni unika futura għal awtorizzazzjoni għat-tqegħid fis-suq. Fejn il-prodott ikun żviluppat fi stadji, u għal kondizzjonijiet differenti, l-applikant jista’ japplika għal PIPs separati. L-applikazzjonijiet għal prodotti awtorizzati li jaqgħu fil-kamp ta’ applikazzjoni tal-Artikolu 8 tar-Regolament Pedjatriku għandhom ikopru l-indikazzjonijiet, il-forom farmaċewtiċi u r-rotot ta’ amministrazzjoni eżistenti u ġodda kollha, bil-għan li tinkiseb awtorizzazzjoni għal PIP uniku komprensiv.

L-applikazzjoni tista’ tinkludi talba għal rinunzja għal prodott speċifiku. Barra minn hekk, PIP jista’ jinkludi talba għal differiment ta’ wħud mill-miżuri jew tal-miżuri kollha.

2.1.5. It-tħejjija tal-applikazzjoni

L-applikanti jingħataw parir li jitolbu li ssir laqgħa ta’ qabel is-sottomissjoni, sabiex jiddiskutu l-iskedar tas-sottomissjoni tal-applikazzjoni u sabiex jiġu ffaċilitati l-validazzjoni u l-valutazzjoni b’suċċess.

L-applikanti huma mħeġġa jikkonsultaw lill-komunità tar-riċerka pedjatrika, pereżempju permezz tan-netwerks Ewropej għar-riċerka pedjatrika fl-Aġenzija, minħabba li l-involviment bikri jista’ jiffaċilita l-iżvilupp ta’ PIP.

2.2. Parti A: Informazzjoni amministrattiva u dwar il-prodott

It-taqsimiet kollha tal-Parti A għandhom jimtlew; f’każ li l-informazzjoni ma tkunx disponibbli, dan għandu jiġi ddikjarat. L-informazzjoni fil-Parti A għandha tiġi sottomessa permezz tal-formola ppubblikata mill-Aġenzija.

2.2.1. Isem jew isem il-kumpanija u l-indirizz tal-applikant u tal-persuna ta’ kuntatt

Għandhom jingħataw l-isem u l-indirizz tal-applikant, flimkien mad-dettalji ta’ kuntatt tal-persuna awtorizzata biex tikkomunika mal-Aġenzija f’isem l-applikant.

Minħabba li d-deċiżjonijiet tal-Aġenzija jiġu ppubblikati, l-applikant huwa mħeġġeġ jipprovdi punt ta’ kuntatt (numru tat-telefown u/jew indirizz tal-posta elettronika) għal mistoqsijiet mill-partijiet interessati. L-Aġenzija tippubblikah flimkien mad-deċiżjonijiet tagħha. Indirizzi elettroniċi personali għandhom jiġu evitati.

F’każ li l-applikant jikkwalifika bħala intrapriża mikro, żgħira jew ta’ daqs medju skont it-tifsira tar-Rakkomandazzjoni tal-Kummissjoni 2003/361/KE (6), dan għandu jiġi ddikjarat.

2.2.2. Isem is-sustanza attiva

Is-sustanza attiva għandha tiġi ddikjarata permezz tad-denominazzjoni komuni internazzjonali rakkomandata (INN) tagħha, flimkien mal-forma salina jew idrata tagħha, jekk rilevanti. Jekk ma teżistix INN “rakkomandata”, għandu jingħata l-isem tal-Farmakopea Ewropea jew, jekk is-sustanza ma tkunx fil-Farmakopea Ewropea, għandha tintuża d-denominazzjoni komuni. Fin-nuqqas ta’ denominazzjoni komuni, għandha tingħata d-deżinjazzjoni xjentika eżatta. Sustanzi li ma għandhomx deżinjazzjoni xjentifika eżatta għandhom jiġu deskritti b’dikjarazzjoni ta’ kif u minn xiex kienu ppreparati, flimkien mad-dettalji rilevanti l-oħra kollha, fejn xieraq.

Apparti d-denominazzjoni komuni jew id-deżinjazzjoni xjentifika, l-applikant jista’ wkoll jissottometti l-kodiċi tal-kumpanija jew tal-laboratorju.

Id-denominazzjonijiet preliminarji jistgħu jiġu pprovduti biss jekk meħtieġ, minħabba l-iskadenza għas-sottomissjoni tal-applikazzjonijiet.

2.2.3. Tip ta’ prodott

Għandu jiġi speċifikat it-tip ta’ prodott li għalih tkun saret l-applikazzjoni (eż. entità kimika, prodott bijoloġiku, vaċċin, prodott tat-terapija tal-ġene, prodott mediċinali tat-terapija ċellulari somatika). Barra minn hekk, kull fejn possibbli, għandhom jiġu speċifikati l-mira farmakoloġika u l-mekkaniżmu ta’ azzjoni. Meta jkunu ġew assenjati grupp farmakoterapewtiku u kodiċi anatomiku terapewtiku kimiku (anatomical therapeutic chemical/ATC), dawn għandhom jiġu inklużi.

2.2.4. Dettalji tal-prodott mediċinali

Għandha tiġi pprovduta informazzjoni dwar id-diversi forom, formulazzjonijiet, dożi u rotot tal-amministrazzjoni li jkunu qed jiġu żviluppati, irrispettivament mill-użu futur tagħhom fil-popolazzjoni pedjatrika. Fil-każ tal-iżvilupp tal-prodott pedjatriku, għandha tiġi pprovduta informazzjoni dwar id-doża, il-forma farmaċewtika, ir-rotta tal-amministrazzjoni u l-formulazzjoni proposti (inklużi dettalji dwar l-eċċipjenti proposti).

2.2.5. Status ta’ awtorizzazzjoni għat-tqegħid fis-suq tal-prodott mediċinali

Għandha tingħata informazzjoni f’format tabulari dwar l-istatus ta’ awtorizzazzjoni għat-tqegħid fis-suq tal-prodott mediċinali.

Għal prodotti mediċinali awtorizzati fl-UE, għandhu jingħata l-istatus tal-awtorizzazzjoni għat-tqegħid fis-suq, inkluża l-informazzjoni dwar l-indikazzjonijiet awtorizzati kollha, id-dożi, il-forom farmaċewtiċi u r-rotot tal-amministrazzjoni, u, fir-rigward tal-istatus tal-awtorizzazzjoni barra l-UE, għandha tiddaħħal biss informazzjoni dwar l-awtorizzazzjonijiet għall-użu fit-tfal.

Għal prodotti li jkunu qed jiġu żviluppati għal PUMAs, għandha tingħata informazzjoni dwar prodotti mediċinali awtorizzati fl-UE li jkun fihom l-istess sustanza attiva.

Għal prodotti mediċinali li għad mhumiex awtorizzati fl-UE, għandu jingħata l-istatus tal-awtorizzazzjoni għat-tqegħid fis-suq barra l-UE għall-adulti u t-tfal.

Għandhom jingħataw dettalji dwar kwalunkwe miżura regolatorja li tillimita, għal raġunijiet ta’ sikurezza, l-użu tal-prodott mediċinali fl-UE jew barra l-UE. Dawn jinkludu s-sospernsjoni, ir-revoka jew in-nuqqas ta’ tiġdid tal-awtorizzazzjoni għat-tqegħid fis-suq, il-projbizzjoni tal-forniment, l-irtirar tal-prodott mediċinali mis-suq, kontraindikazzjoni ġdida, tnaqqis fid-doża rakkomandata jew restrizzjoni fir-rigward tal-indikazzjonijiet tal-prodott mediċinali.

2.2.6. Pariri minn awtorità regolatorja rilevanti għall-iżvilupp tal-popolazzjoni pedjatrika

L-Aġenzija għandha tiġi pprovduta b’kull deċiżjoni, opinjoni u parir (inklużi pariri xjentifiċi) mogħtija mill-awtoritajiet kompetenti, inklużi dawk ta’ pajjiżi mhux tal-UE, dwar l-iżvilupp pedjatriku tal-prodott mediċinali. Dan għandu jinkludi kull rikjesta bil-miktub għal informazzjoni pedjatrika maħruġa minn korp regolatorju. Kopji ta’ kull dokument rilevanti għandhom jiġu mehmuża mal-applikazzjoni.

2.2.7. Status ta’ prodott mediċinali orfni fl-UE

Għal prodotti b’deżinjazzjoni ta’ prodotti orfni, għandu jingħata n-numru li bih huwa mniżżel il-prodott fir-Reġistru tal-Prodotti Mediċinali Orfni tal-Unjoni Ewropea. F’każ li tintalab id-deżinjazzjoni ta’ prodott mediċinali orfni, din għandha tiġi indikata u għal applikazzjonijiet pendenti għandu jingħata n-numru tal-Proċedura ta’ Deżinjazzjoni ta’ Prodott Mediċinali Orfni tal-Aġenzija.

2.2.8. Applikazzjoni ppjanata għall-awtorizzazzjoni għat-tqegħid fis-suq/għall-estensjoni/varjazzjoni tal-awtorizzazzjoni għat-tqegħid fis-suq

Id-data ppjanata għas-sottomissjoni għall-awtorizzazzjoni għat-tqegħid fis-suq (jew l-applikazzjoni għall- varjazzjoni/estensjoni li jmiss skont l-Artikolu 8 tar-Regolament Pedjatriku, kif xieraq) għandha tiġi pprovduta, flimkien ma’ indikazzjoni dwar jekk hemmx intenzjoni li l-applikazzjoni tiġi sottomessa permezz tal-proċedura ċentralizzata jew permezz tal-proċeduri previsti mid-Direttiva 2001/83/KE (7).

Għal prodotti mediċinali li għadhom mhumiex awtorizzati li jidħlu fir-rekwiżiti tal-Artikolu 7 tar-Regolament Pedjatriku, għandha tingħata d-data tat-tlestija tal-istudji farmakokinetiċi fl-adulti. Fejn applikazzjoni tiġi ppreżentata iktar minn sitt xhur wara t-tlestija ta’ dawn l-istudji, għandha tingħata ġustifikazzjoni f’din it-taqsima.

2.2.9. Sommarju tal-applikazzjoni

Applikazzjonijiet għal PIPs jew għal rinunzji għandhom ikunu akkumpanjati minn sommarju tal-applikazzjoni tat-tul ta’ mhux aktar minn 1 000 kelma, miktuba skont mudell ippubblikat mill-Aġenzija.

2.2.10. Traduzzjonijiet tad-deċiżjoni tal-Aġenzija

Jekk id-deċiżjoni tal-Aġenzija tintalab f’lingwa uffiċjali tal-UE li ma tkunx l-Ingliż, l-isem tas-sustanza attiva, il-kondizzjoni, il-forma farmaċewtika u r-rotta tal-amministrazzjoni għandhom jingħataw f’dik il-lingwa.

2.3. Parti B: L-iżvilupp kumplessiv tal-prodott mediċinali

Għal kull indikazzjoni eżistenti u kondizzjoni/indikazzjoni proposta, u għal kull sottogrupp tal-popolazzjoni pedjatrika, il-Parti B għandha tistabbilixxi kif se jiġu ssodisfati r-rekwiżiti tar-Regolament Pedjatriku.

Meta l-prodott mediċinali jiġi żviluppat għall-użu fit-tfal biss, xi informazzjoni mitluba fil-Parti B tista’ ma tkunx disponibbli. Għal prodotti li jkunu qed jiġu żviluppati għal PUMAs, jeħtieġ li jiġu indirizzati biss is-sottogruppi pedjatriċi konċernati.

L-applikanti għandhom jipprovdu:

— ġustifikazzjoni ġenerali tal-applikazzjoni sottomessa, inkluż, fejn xieraq, il-metodoloġija magħżula biex jiġu identifikati l-kondizzjonijiet potenzjali ta’ neċessità pedjatrika;

— deskrizzjoni tal-kondizzjoni fil-popolazzjoni pedjatrika, inkluż is-similaritajiet fil-popolazzjoni adulta u dik pedjatrika u fis-sottogruppi pedjatriċi differenti, il-prevalenza, l-inċidenza, il-metodi ta’ dijanjożi u ta’ kura u ta’ kura alternattiva.

— dettalji dwar il-kondizzjoni li l-prodott mediċinali huwa maħsub li jagħmel dijanjożi tagħha, jew jevitha jew jikkuraha. Id-dijanjożi, il-prevenzjoni u l-kura ġeneralment jitqiesu bħala kondizzjonijiet separati. Għal kondizzjonijiet pedjatriċi li huma komuni u deskritti b’mod tajjeb, tista’ ssir referenza għal kotba speċjalizzati dwar il-pedjatrija mingħajr ma tiġi sottomessa informazzjoni dettaljata. Ma hemmx għalfejn tiġi pprovduta informazzjoni dettaljata rigward il-kondizzjoni fl-adulti;

— fejn applikabbli, referenza għall-kondizzjoni skont is-sistema internazzjonali tal-klassifikazzjoni tal-mard, bħall-Klassifikazzjoni Internazzjonali tal-Mard (ICD) tad-WHO, jew sistema oħra rikonoxxuta sew.

Il-punti li ġejjin għandhom jiġu kkunsidrati fid-deskrizzjoni tal-kondizzjoni. Dawn il-punti jindirizzaw, b’mod partikolari, dak li jikkostitwixxi kondizzjoni valida, meta mqabbel ma’ dawk li jistgħu jitqiesu bħala sottogruppi mhux validi f’kondizzjoni, u l-mod kif dawn l-elementi huma marbuta mal-kuri eżistenti u mal-indikazzjoni proposta:

(a) Il-karatteristiki li jiddefinixxu kondizzjoni għandhom jistabbilixxu grupp ta’ pazjenti li fihom huwa plawżibbli l-iżvilupp ta’ prodott mediċinali, abbażi tal-patoġeneżi tal-kondizzjoni u abbażi ta’ evidenza u suppożizzjonijiet farmakodinamiċi;

(b) Entitajiet mediċi rikonoxxuti distinti li ġeneralment jitqiesu bħala kondizzjonijiet validi. Entitajiet ta’ dan it-tip ġeneralment jiġu definiti f’termini tal-karatteristiki speċifiċi tagħhom, eż. karatteristiki patofiżjoloġiċi, ħistopatoloġiċi, jew kliniċi;

(c) Gradi differenti ta’ severità jew ta’ stadji ta’ marda ġeneralment ma jitqiesux bħala kundizzjonijiet distinti;

(d) Il-fatt li jeżisti sottogrupp ta’ pazjenti li fihom il-prodott mediċinali huwa mistenni li juri benefiċċju favorevoli/riskjuġeneralment ma għandux ikun suffiċjenti biex tiġi definita kondizzjoni distinta; u

(e) Eċċezzjonalment, in-neċessità għal modalità partikolari ta’ kura (irrispettivament minn mard sottostanti) tista’ tiġi kkunsidrata bħala kriterju validu għad-definizzjoni ta’ kondizzjoni distinta, eż. prodotti li għandhom jintużaw qabel jew waqt trapjanti tal-mudullun, jew waqt proċeduri radjoloġiċi jew proċeduri dijanjostiċi oħra.

2.3.1. Diskussjoni dwar ix-xebh u d-differenzi fil-kondizzjoni bejn il-popolazzjonijiet, u l-motivazzjonijiet farmakoloġiċi

L-applikazzjoni għandha tiddiskuti fil-qosor kwalunkwe differenza jew similtarità potenzjali fil-kondizzjoni bejn il-popolazzjoni adulta u dik pedjatrika u/jew bejn is-sottogruppi pedjatriċi differenti.

Dawn għandhom jiġu diskussi sabiex issir estrapolazzjoni dwar l-effikaċja u/jew il-farmakokinetika, bejn l-adulti u t-tfal, u bejn id-diversi sottogruppi pedjatriċi. Id-differenzi fl-etjoloġija, fis-severità, fis-sintomi, fl-evoluzzjoni, fil-pronjosi u fir-reazzjoni għat-terapija għandhom jiġu indirizzati fejn applikabbli.

Barra minn hekk, l-applikanti għandhom jipprovdu:

— deskrizzjoni dettaljata biżżejjed tal-proprjetajiet farmakoloġiċi u tal-mekkaniżmu ta’ azzjoni magħruf jew suspettat;

— diskussjoni dwar l-użu pedjatriku potenzjali tal-prodott, abbażi tal-karatteristiki tiegħu, fil-kondizzjonijiet rilevanti; u

— dejta/suppożizzjonijiet u diskussjoni dwar l-impatt ta’ aspetti ta’ maturazzjoni tal-farmakokinetika u tal-farmakodinamika fejn applikabbli.

2.3.2. Metodi attwali ta’ dijanjożi, ta’ prevenzjoni jew ta’ kura fil-popolazzjonijiet pedjatriċi

Għal kull kondizzjoni koperta mill-applikazzjoni għandhom jiġu identifikati d-dijanjożi, il-prevenzjoni u l-interventi ta’ kura li huma disponibbli fl-UE, filwaqt li ssir referenza għal-letteratura xjentifika jew għal informazzjoni rilevanti oħra. Dan għandu jinkludi metodi ta’ kura mhux awtorizzati, kemm jekk farmakoloġiċi, kirurġiċi jew dijetetiċi jew ta’ kwalunkwe tip ieħor, jekk jirrappreżentaw l-istandard għall-kura (eż. jekk imsemmija f’linji gwida dwar il-kura rikonoxxuti f’livell internazzjonali). Din l-informazzjoni għandha tiġi ppreżentata f’tabelli.

Fil-każ ta’ prodotti mediċinali awtorizzati, il-lista ta’ trattamenti disponibbli identifikati għandha tinkludi dawk awtorizzati mill-awtoritajiet nazzjonali u dawk awtorizzati skont il-proċedura ċentralizzata. Dan jista’ jiġi ppreżentat f’tabella ta’ sinteżi. Informazzjoni dwar prodotti mediċinali ġeneriċi ma għandhiex għalfejn tiġi pprovduta jekk il-prodott mediċinali ta’ referenza jiġi identifikat.

Għal tagħmir mediku li jitqiegħed fis-suq fl-UE għandhom jiġu pprovduti l-isem allokat u l-użu approvat.

Jekk metodi għad-dijanjożi, għall-prevenzjoni jew għall-kura tal-kondizzjoni kkonċernata jkunu ġew inklużi fl-inventorju tal-ħtiġijiet terapewtiċi stabbiliti skont l-Artikolu 43 tar-Regolament Pedjatriku, din l-informazzjoni għandha tiġi sottolinjata.

2.3.3. Benefiċċju terapewtiku sinifikanti u/jew l-issodisfar ta’ ħtieġa terapewtika

Il-Kumitat Pedjatriku se jivvaluta jekk il-prodott mediċinali speċifiku huwiex mistenni li jkun ta’ benefiċċju terapewtiku sinifikanti għat-tfal u/jew jissodisfax ħtieġa terapewtika fit-tfal. L-applikazzjoni għandha tinkludi tqabbil tal-prodott mediċinali kkonċernat mal-metodi attwali ta’ dijanjożi, ta’ prevenzjoni jew ta’ kura tal-kondizzjonijiet li huma s-suġġett tal-indikazzjoni PIP.

Huwa u jqis il-benefiċċju terapewtiku sinifikanti, il-Kumitat Pedjatriku jqis in-natura u s-severità tal-kondizzjoni pedjatrika għall-kura (jew għal djanjożi jew għall- prevenzjoni) u d-dejta disponibbli dwar il-prodott mediċinali konċernat. Il-benefiċċju terapewtiku sinifikanti jista’ jkun ibbażat fuq waħda jew iktar minn dawn li ġejjin:

(a) stennija raġonevoli rigward prodott mediċinali awtorizzat jew ġdid li huwa sikur u effikaċi biex jikkura kondizzjoni pedjatrika, fejn ma jkun hemm l-ebda prodott mediċinali pedjatriku fis-suq;

(b) titjib mistenni fl-effikaċja f’popolazzjoni pedjatrika meta mqabbel mal-istandard attwali tal-indukrar għall-kura, id-dijanjożi jew il-prevenzjoni tal-kondizzjoni kkonċernata;

(c) titjib mistenni fis-sikurezza, fir-rigward ta’ reazzjonijiet ħżiena jew żbalji potenzjali fil-medikazzjoni f’popolazzjoni pedjatrika meta mqabbel mal-istandard attwali tal-kura;

(d) skema ta’ dożaġġ imtejba jew metodu ta’ ammistrazzjoni mtejjeb (eż. numru ta’ dożi kuljum, teħid orali jew minn ġol-vini, tul iqsar tal-kura) li jwasslu għal sikurezza, effikaċja jew konformità mtejba;

(e) disponibbiltà ta’ formulazzjoni jew forma farmaċewtika ġdida li tkun klinikament rilevanti u adattata skont l-età.

(f) mekkaniżmu ta’ azzjoni differenti, bi spjegazzjoni xjentifika dwar il-vantaġġ potenzjali għall-popolazzjoni pedjatrika f’termini ta’ effikaċja jew ta’ sikurezza mtejba;

(g) in-natura mhux sodisfaċenti tal-metodi ta’ kura eżistenti u l-ħtieġa għal metodi alternattivi li mistennija jinvolvu bilanċ imtejjeb bejn il-benefiċċji u r-riskji; u

(h) titjib mistenni fil-kwalità tal-ħajja tat-tfal.

Billi l-esperjenza bl-użu tal-prodott mediċinali fil-popolazzjoni pedjatrika tista’ ma tkunx disponibbli jew tkun limitata ħafna fil-ħin meta tiġi ppreżentata l-applikazzjoni, benefiċċju terapewtiku sinifikanti jista’ wkoll ikun ibbażat fuq suppożizzjonijiet ġustifikati b’mod tajjeb. L-applikazzjoni għandha tesplora dawn is-suppożizzjonijiet fuq il-bażi ta’ argumenti motivati u fuq il-bażi ta’ letteratura rilevanti.

Jekk il-ħtieġa terapewtika tkun inkluża fl-inventorju tal-ħtiġijiet terapewtiċi skont l-Artikolu 43 tar-Regolament Pedjatriku, l-applikazzjoni għandha tirreferi għall-inventarju.

2.4. Parti C: Applikazzjonijiet għal rinunzji għal prodott speċifiku

2.4.1. Sommarju tat-talba għal rinunzja

Rinunzja tista’ tinħareġ b’referenza għal wieħed jew aktar mis-sottogruppi speċifikati tal-popolazzjoni pedjatrika, jew għal waħda jew aktar mill-indikazzjonijiet/kundizzjonijiet speċifikati, jew għal taħlita tat-tnejn. Talbiet għal rinunzji għalprodott speċifiku għandhom jiddefinixxu b’mod ċar l-ambitu tagħhom f’termini tas-sottogrupp pedjatriku u tal-indikazzjoni pedjatrika.

Rinunzja għal prodott speċifiku ma tkunx meħtieġa jekk il-prodott u l-indikazzjoni proposta jkunu diġà koperti b’rinunzja għall-kategorija.

Il-kumpaniji qed jingħataw parir li jitolbu lill-Aġenzija biex tagħti konferma bil-quddiem dwar l-applikabbiltà ta’ rinunzja għall-kategorija għall-iżvilupp propost ta’ prodott mediċinali f’kundizzjoni adulta waħda jew aktar.

Jekk l-applikanti beħsiebhom jiddikjaraw li l-miżuri fil-popolazzjoni pedjatrika mhumiex fattibbli, għandha tiġi pprovduta ġustifikazzjoni xierqa u dettaljata bħala appoġġ għat-talba.

2.4.2. Ġustifikazzjoni għal rinunzja għal prodott speċifiku

2.4.2.1. L-applikazzjonijiet ibbażati fuq probabbiltà ta’ nuqqas ta’ sikurezza jew ta’ effikaċja f’parti waħda jew f’kull parti tal-popolazzjoni pedjatrika

B’konformità mal-Artikolu 11(1)(a) tar-Regolament Pedjatriku, rinunzja tista’ tingħata jekk “il-prodott mediċinali jew il-kategorija ta’ prodotti mediċinali aktarx li jkunu ineffettivi jew perikolużi f’parti waħda jew f’kull parti tal-popolazzjoni pedjatrika”. Fuq din il-bażi, talba għal rinunzja tista’ tkun ibbażata fuq motivazzjoni farmaċewtika jew fuq dejta (preliminari) li jissuġġerixxu nuqqas ta’ effikaċja jew ta’ sikurezza fil-popolazzjoni pedjatrika.

L-applikazzjoni għandha tqis, għas-sottogruppi pedjatriċi differenti, il-gravità tal-kondizzjoni u d-disponibbiltà tal-metodi l-oħra kif stipulat fil-Parti B. Għandha titressaq l-evidenza disponibbli kollha b’mod li jiġi deskritt in-nuqqas probabbli ta’ effikaċja fil-popolazzjoni pedjatrika kollha kemm hi jew fis-sottogruppi tagħha, skont kif applikabbli. Il-ġustifikazzjoni għandha tkun ibbażata fuq l-effetti osservati f’mudelli u fi studji mhux kliniċi, fejn disponibbli, jew fuq analiżi tal-letteratura xjentifika.

Il-ġustifikazzjoni għal rinunzja bbażata fuq il-probabbiltà jew evidenza li l-prodott x’aktarx li jikkawża ħsara tista’ tvarja skont l-esperjenza bil-prodott. Ġustifikazzjoni għal rinunzja b’dawn il-motivazzjonijiet tista’ tinkludi l-karatteristiċi farmakoloġiċi tal-prodott jew il-kategorija tal-prodott, ir-riżultati ta’ studji mhux kliniċi, il-provi kliniċi jew id-dejta ta’ wara t-tqegħid fis-suq. L-applikant għandu jindika kwalunkwe kwistjoni ta’ sikurezza speċifika magħrufa jew suspettata.

In-nuqqas ta’ dejta disponibbli dwar is-sikurezza jew dwar l-effikaċja fil-popolazzjoni pedjatrika ma jiġix aċċettat bħala l-unika ġustifikazzjoni għal rinunzja.

2.4.2.2. Applikazzjonijiet ibbażati fuq il-marda jew fuq il-kondizzjoni li mhijiex preżenti fis-sottogrupp pedjatriku speċifikat

B’konformità mal-Artikolu 11(1)(b) tar-Regolament Pedjatriku, rinunzja tista’ tingħata jekk “il-marda jew il-kondizzjoni li għaliha hu maħsub il-prodott jew il-kategorija mediċinali speċifiċi sseħħ biss fil-popolazzjonijiet adulti”. Fuq din il-bażi, ġustifikazzjoni għal rinunzja tista’ tkun ibbażata fuq deskrizzjoni dettaljata tal-inċidenza jew il-prevalenza tal-kondizzjoni f’popolazzjonijiet differenti. Għal rinunzji li jkopru t-totalità tal-popolazzjoni pedjatrika, il-ġustifikazzjoni għandha tiffoka b’mod partikolari fuq l-iżgħar età li fiha tibda tidher il-kondizzjoni. Għal rinunzji għal sottogruppi speċifiċi tal-popolazzjoni pedjatrika, il-ġustifikazzjoni għandha tiffoka fuq l-inċidenza jew il-prevalenza fis-sottogruppi pedjatriċi differenti identifikati fil-Parti B.

2.4.2.3. L-applikazzjonijiet ibbażati fuq in-nuqqas ta’ benefiċċju terapewtiku sinifikanti

B’konformità mal-Artikolu 11(1)(c) tar-Regolament Pedjatriku, rinunzja tista’ tingħata jekk “il-prodott mediċinali speċifiku ma jirrappreżentax benefiċċju terapewtiku sinifikanti iktar minn kuri li diġà jeżistu għal pazjenti pedjatriċi”. Fuq din il-bażi, il-ġustifikazzjoni għal rinunzja tista’ tkun ibbażata fuq nuqqas ta’ benefiċċju terapewtiku sinifikanti.

Ġustifikazzjoni għal rinunzja ta’ dan it-tip għandha tkun ibbażata fuq diskussjoni dettaljata dwar il-metodi eżistenti ta’ kura. Tista’ ssir referenza għad-diskussjoni taħt il-punt 2.3.3.

B’mod partikolari, fejn jeżistu prodotti mediċinali li huma awtorizzati għall-użu fit-tfal, applikanti li jkunu beħsiebhom jitolbu rinunzja fuq din il-bażi għandhom jiġġustifikaw b’mod dettaljat għaliex il-prodott il-ġdid għandu jbati minn nuqqas sinifikanti ta’ benefiċċju meta mqabbel mal-kuri eżistenti.

2.5. Parti D: Pjan propost ta’ investigazzjoni pedjatrika

Il-Parti D għandha tiffoka fuq l-iżvilupp tal-prodott mediċinali għall-popolazzjoni pedjatrika. Filwaqt li l-applikanti jistgħu jiddiskutu l-għażliet possibbli, fl-applikazzjoni m’hemmx bżonn li jiġu proposti żviluppi alternattivi separati.

2.5.1. Dejta eżistenti u strateġija ġenerali proposta għall-iżvilupp pedjatriku

2.5.1.1. Indikazzjoni għal pjan ta’ investigazzjoni pedjatrika

L-indikazzjoni tal-PIP għandha tiġi deskritta għas-sottogruppi pedjatriċi inklużi fil-pjan ta’ investigazzjoni pedjatrika. Din il-parti għandha tispeċifika jekk il-prodott mediċinali huwiex maħsub għad-dijanjożi, għall-prevenzjoni jew għall-kura tal-kondizzjonijiet ikkonċernati.

2.5.1.2. Sottogruppi pedjatriċi magħżula

Il-firxiet tal-etajiet li se jiġu studjati għandhom jiġu ġġustifikati u jistgħu jvarjaw skont il-farmakoloġija tal-prodott, skont il-manifestazzjoni tal-kondizzjoni fi gruppi varji ta’ etajiet u skont fatturi oħra. Barra mill-età, il-klassifikazzjoni tal-popolazzjoni pedjatrika tista’ tkun ibbażata fuq fatturi varjabbli oħra bħall-età tal-ġestazzjoni, l-istadji tal-pubertà, is-sess u l-funzjoni renali.

2.5.1.3. Informazzjoni dwar il-kwalità, id-dejta klinika u d-dejta mhux klinika

L-applikazzjoni għandha tiddeskrivi l-iżvilupp tal-prodott mediċinali, inkluż l-iżvilupp farmaċewtiku li huwa rilevanti għall-iżvilupp pedjatriku, l-istudji kliniċi kkompletati fl-adulti u r-riżultati, meta dawn ikunu disponibbli. Għandha tingħata wkoll deskrizzjoni fil-qosor tal-istudji ppjanati fl-adulti. Din l-informazzjoni tista’ tiġi ppreżentata f’tabelli.

Ma hemmx bżonn li jiġu pprovduti r-rapporti ta’ studju sħaħ ta’ studji mhux kliniċi u ta’ studji kliniċi; sommarju tar-riżultati u diskussjoni dwar l-implikazzjonijiet għall-iżvilupp pedjatriku għandhom ikunu biżżejjed. Rapporti sħaħ għandhom ikunu magħmula disponibbli fuq talba. L-applikazzjoni għandha tqis kull gwida/parir xjentifiku eżistenti, u kull standard tal-PIP ippubblikat mill-Aġenzija, u għandha tiġġustifika kwalunkwe devjazzjoni marbuta mal-iżvilupp pedjatriku.

Barra minn hekk, l-applikazzjoni għandha tinkludi reviżjoni ta’ kull informazzjoni dwar il-prodott fil-popolazzjoni pedjatrika b’referenza għal-letteratura xjentifika u medika jew għal informazzjoni rilevanti oħra, bħal rapporti dwar l-użu barra mit-termini ta’ awtorizzazzjoni għat-tqegħid fis-suq, dwar żbalji fil-medikazzjoni, dwar esponimenti aċċidentali jew dwar effetti magħrufa tal-kategorija.

2.5.2. L-iżvilupp tal-formulazzjoni pedjatrika

2.5.2.1. Strateġija ġenerali

Din it-taqsima għandha tindirizza aspetti magħżula marbuta mal-amministrazzjoni tal-prodott lis-sottogruppi pedjatriċi rilevanti.

Il-linji gwida dwar l-iżvilupp farmaċewtiku għandhom jiġu kkonsultati biex jiġi deċiż liema miżuri jistgħu jkunu rilevanti bħala parti mill-istrateġija proposta (8).

Iż-żieda ta’ indikazzjoni pedjatrika tista’ tirriżulta fil-ħtieġa għal forma farmaċewtika adattata skont l-età, pereżempju pillola li tinħall fl-ilma minflok pillola kbira, jew pillola żgħira ta’ doża ġdida, minħabba li l-forma farmaċewtika, l-eċċipjenti jew id-doża eżistenti jistgħu ma jkunux xierqa għall-użu f’parti mill-popolazzjonijiet pedjatriċi rilevanti jew f’kollha kemm huma. Dan ifisser li l-adegwatezza tal-formulazzjoni, id-doża u l-forma farmaċewtika eżistenti għandhom jiġu diskussi fil-PIP. Jistgħu jitqiesu wkoll id-differenzi fil-kuntesti etniċi jew kulturali fir-rigward tal-aċċettabbiltà, tar-rotta tal-amministrazzjoni, tal-forom ta’ dożaġġ u tal-eċċipjenti aċċettabbli, b’rabta mal-karatteristiki speċifiċi tal-prodott.

Id-diskussjoni għandha tikkunsidra l-iżvilupp farmaċewtiku eżistenti jew propost tal-prodott, u għandha tindirizza kwistjonijiet kritiċi, bħal:

— il-ħtieġa għal formulazzjoni, forma farmaċewtika, doża jew rotta tal-amministrazzjoni speċifiċi fir-rigward tas-sottogruppi/tal-gruppi ta’ età pedjatriċi magħżula u l-benefiċċju tal-formulazzjoni, tal-forma farmaċewtika, tad-doża jew tar-rotta tal-amministrazzjoni magħżula;

— kwistjonijiet potenzjali b’rabta mal-eċċipjenti u mal-livelli ta’ esponiment (mistennija) tagħhom li għandhom jintużaw fil-popolazzjoni pedjatrika;

— amministrazzjoni tal-mediċina lil sottogruppi pedjatriċi (eż. l-aċċettabbiltà, l-użu ta’ tagħmir speċifiku għall-amministrazzjoni, il-kapaċità li tiġi mħallta mal-ikel);

— preċiżjoni tal-għoti tad-doża u/jew preċiżjoni tad-doża għal kull forma farmaċewtika, fir-rigward tad-doża pedjatrika mistennija u l-grupp ta’ età indikat; u

— skeda ta’ żmien għall-iżvilupp ta’ formulazzjoni/forma farmaċewtika adattata skont l-età, fejn meħtieġ.

Fil-każ li ma jkunx possibbli, fuq il-bażi ta’ ġustifikazzjonijiet xjentifiċi, li tiġi żviluppata formulazzjoni/forma farmaċewtika, li tkun rilevanti u aċċettabbli għall-użu pedjatriku fuq skala industrijali, l-applikant għandu jiddikjara kif beħsiebu jiffaċilita l-preparazzjoni verifikata mill-industrija jew il-preparazzjoni estemporanja ta’ formulazzjoni pedjatrika individwali lesta għall-użu.

2.5.2.2. Sommarju tal-miżuri kollha ppjanati u/jew li huma għaddejjin fl-iżvilupp farmaċewtiku

L-applikazzjoni għandu jkun fiha lista ta’ miżuri u studji ppjanati u/jew li huma għaddejjin, f’forma tabulari, maħsuba biex jiġu indirizzati l-kwistjonijiet diskussi fil-punt 2.5.2.1. Din għandha tikkonsisti mill-elementi ewlenin proposti, kif rilevanti u skont l-anness ta’ din il-linja gwida, u għandha tiġi sottomessa billi tintuża l-formola speċifika ppubblikata mill-Aġenzija.

Jekk l-istrateġija tkun li tinħoloq formulazzjoni, forma farmaċewtika, doża jew rotta tal-amministrazzjoni adattata skont l-età, jista’ jkun hemm bżonn li l-istudji meħtieġa għall-iżvilupp farmaċewtiku jkunu iktar estensivi. Il-miżuri proposti li huma ta’ rilevanza partikolari għall-iżvilupp ta’ prodotti pedjatriċi jinkludu:

— il-kompatibilità mas-sistemi ta’ amministrazzjoni pedjatrika, eż. is-servizzi mediċi; u

— il-ħabi tat-togħma u l-aċċettabbiltà tat-togħma (inkluż it-tjubija tat-togħma).

2.5.3. Studji mhux kliniċi

2.5.3.1. Strateġija ġenerali

Din it-taqsima għandha tiddiskuti l-istrateġija għall-iżvilupp mhux kliniku meħtieġ biex jiġi appoġġat l-użu pedjatriku flimkien mal-iżvilupp klassiku mhux kliniku jew mad-dejta eżistenti. Jekk id-dejta dwar is-sikurezza tal-bniedem u l-istudji preċedenti fuq l-annimali ma jitqisux biżżejjed għar-rassigurazzjoni dwar il-profil ta’ sikurezza mistenni fil-grupp pedjatriku ta’ età partikolari, l-istudji fuq il-frieħ tal-annimali għandhom jitqiesu fuq bażi individwali.

Meta jiġu diskussi studji mhux kliniċi għandha ssir referenza, kif xieraq, għal linji gwida dwar l-iżvilupp mhux kliniku.

L-iżvilupp mhux kliniku standard ma għandux jiġu sottomess jew diskuss sakemm ma jżidx informazzjoni rilevanti mal-iżvilupp pedjatriku u sakemm mhuwiex kopert x’imkien ieħor (eż. il-fuljett mehmuż tal-investigatur).

L-aspetti li ġejjin għandhom jiġu diskussi, filwaqt li għandha tiġi kkunsidrata l-gwida xjentifika eżistenti:

(a) farmakoloġija: — il-ħtieġa ta’ provi tal-kunċett għall-użu fil-popolazzjojijiet pedjatriċi, eż. bl-użu ta’ mudelli mhux kliniċi in vitro u/jew in vivo; — il-ħtieġa għal studji farmakodinamiċi (eż. biex tiġi stabbilita korrelazzjoni tad-doża għal kriterju finali farmakodinamiku, jekk ikun hemm mudell affidabbli ibbażat fuq testijiet fuq l-annimali biex tiġi ġġustifikata l-għażla tal-iktar speċi rilevanti għal studji potenzjali fuq frieħ tal-annimali); u — il-ħtieġa għal dejta dwar is-sikurezza farmakoloġika rilevanti għall-pedjatrija (studji li fihom jintużaw mudelli mhux kliniċi in vitro u/jew in vivo sabiex jiġu investigati funzjonijiet speċifiċi tas-sistema fiżjoloġika);

(b) tossikoloġija: — il-ħtieġa għal studji tat-tossiċità biex jiġu indirizzati punti ta’ tmiem speċifiċi eż. in-newrotossiċità, l-immunotossiċità jew in-nefrotossiċità f’fażi partikolari ta’ żvilupp.

2.5.3.2. Sommarju tal-istudji mhux kliniċi kollha ppjanati u/jew li jkunu għaddejjin

Għandha tiġi pprovduta lista tabulari li turi l-istudji mhux kliniċi proposti. Din għandha tikkonsisti mill-elementi ewlenin proposti għall-istudji mhux kliniċi, kif rilevanti u b’konformità mal-anness ta’ din il-linja gwida, u għandha tiġi sottomessa billi tintuża l-formola speċifika ppubblikata mill-Aġenzija.

2.5.4. Studji kliniċi pedjatriċi

2.5.4.1. Strateġija ġenerali

F’din it-taqsima għandha tiġi diskussa u ġustifikata l-istrateġija għall-iżvilupp pedjatriku kliniku, b’rabta mal-iżvilupp fl-adulti, fejn applikabbli, u fir-rigward ta’ dejta eżistenti u tal-potenzjal li ssir estrapolazzjoni. Dan għandu jinkludi biss aspetti kritiċi ta’ tfassil tal-istudju u għandu jippreżenta l-punti b’saħħithom, il-vantaġġi u l-iżvantaġġi tal-iżvilupp kliniku propost. Fejn xieraq, tista’ tiġi kkunsidrata l-estensjoni ta’ provi fl-adulti għal pazjenti pedjatriċi (eż. adoloxxenti).

F’din it-taqsima, l-applikazzjoni għandha wkoll:

— tiddiskuti l-estrapolazzjoni possibbli kompluta jew parzjali minn dejta dwar l-adulti għal pazjenti pedjatriċi, u bejn sottogruppi pedjatriċi;

— tispjega l-interrelazzjoni, f’termini ta’ studji, dejta u skedi komuni, bejn l-iżvilupp fl-adulti u l-popolazzjonijiet pedjatriċi;

— jekk l-estrapolazzjoni hijiex komponent sostanzjali tal-iżvilupp propost, tiddeskrivi studju speċifiku ta’ estrapolazzjoni bi protokoll definit fil-lista ta’ miżuri; u

— fejn meħtieġ, diskussjoni dwar kif huwa determinat u vverifikat id-dożaġġ fit-tfal żgħar ħafna u fit-tfal żgħar.

Il-provi għandhom isiru fl-inqas gruppi vulnerabbli kull meta jkun possibbli (jiġifieri fl-adulti minflok fit-tfal, fi tfal ta’ età ikbar minflok fi tfal ta’ età iżgħar). Jekk ir-riżultati ma jistgħux jiġu estrapolati għal gruppi ta’ età iżgħar, dan għandu jiġi ġġustifikat.

2.5.4.2. Studji pedjatriċi farmakokinetiċi/farmakodinamiċi

Għandhom jitqiesu l-aspetti li ġejjin, fejn rilevanti:

(a) studji farmakodinamiċi: — differenzi farmakodinamiċi bejn il-popolazzjonijiet adulti u pedjatriċi (eż. l-influwenza ta’ maturazzjoni ta’ riċevituri u/jew ta’ sistemi). — l-użu ta’ mudelli farmakodinamiċi u ta’ simulazzjonijiet ta’ provi kliniċi; — diskussjoni ta’ kwalunkwe markatura bijoloġika għall-farmakokinetika/farmakodinamika; u — l-użu ta’ approċċ farmakodinamiku, b’mod partikolari meta ma tkunx tista’ titkejjel il-farmakokinetika; u

(b) studji farmakokinetiċi: — il-possibilità li jintuża kampjunar farmakokinetiku mnaqqas. — l-użu ta’ mudelli farmakokinetiċi u ta’ simulazzjonijiet ta’ provi kliniċi; — l-użu ta’ farmakokinetika tal-popolazzjoni; — diskussjoni ta’ gruppi ta’ età fejn jinħtieġu studji iktar estensivi eż. minħabba li hi mistennija varjabbiltà kinetika kbira; u — il-farmakoġenetika.

2.5.4.3. Studji dwar l-effikaċja u s-sikurezza klinika

Fejn rilevanti, għandhom jiġu diskussi l-aspetti li ġejjin:

— il-ħtieġa għal studji speċifiċi għall-individwazzjoni tad-dożaġġ;

— il-kriterji finali (endpoints) magħżula ta’ effikaċja u/jew ta’ sikurezza (primarji jew sekondarji), f’kull wieħed mis-sottogruppi pedjatriċi rilevanti;

— kwistjonijiet ta’ rilevanza fl-istudji proposti, bħall-użu ta’ plaċebo jew kontroll attiv, l-adegwatezza tal-endpoints fir-rigward tal-età, l-użu ta’ punti alternattivi ta’ riferiment (surrogate markers), l-użu ta’ disinn alternattiv tal-istudju u l-analiżi, il-ħtieġa potenzjali għal studji dwar is-sikurezza fit-terminu qasir u twil u r-riskji differenzjali skont il-gruppi ta’ età differenti;

— kwistjonijiet marbuta mal-fattibbiltà tal-istudji proposti (eż. il-kapaċità ta’ reklutaġġ);

— kwalunkwe tħassib potenzjali dwar is-sikurezza jew l-effikaċja fit-terminu qasir u twil fil-popolazzjoni pedjatrika; u

— miżuri speċifiċi proposti biex titħares il-popolazzjoni pedjatrika involuta fl-iżvilupp, eż. l-użu ta’ metodi inqas invażivi.

2.5.4.4. Sommarju tal-istudji kliniċi pedjatriċi kollha ppjanati u/jew li jkunu għaddejjin

Għandha tiġi pprovduta lista tabulari li turi l-istudji kliniċi proposti. Din għandha tikkonsisti mill-elementi ewlenin proposti għall-istudji kliniċi, kif rilevanti u b’konformità mal-anness ta’ din il-linja gwida, u għandha titressaq billi tintuża l-formola speċifika ppubblikata mill-Aġenzija.

It-tabella għandha tipproponi skedi ta’ żmien għall-bidu u t-tlestija ta’ kull studju, u għandha tinkludi jew dati speċifiċi (ix-xahar u s-sena) jew firxiet ta’ sa sitt xhur, u għandha tispeċifika jekk qiegħedx jintalab differiment għall-bidu u/jew għat-tlestija ta’ kull miżura. Alternattivament, l-iskedi ta’ żmien għall-bidu jistgħu jiġu marbuta mat-twettiq ta’ studju fl-adulti (“x xhur wara t-tlestija tal-istudju y”) jew ma’ miżura fil-PIP.

L-istudji kliniċi jitqiesu bħala li jkunu tlestew fid-data tal-aħħar żjara tal-aħħar suġġett fl-istudju, jew f’ħin aktar tard skont kif definit fil-Protokoll. Huwa rakkomandat li d-dati proposti fit-tabella jqisu ż-żmien meħtieġ biex l-istudji jitlestew, jiġu analizzati u jiġu rrappurtati lill-awtoritajiet kompetenti.

2.5.4.5. Dettalji dwar l-istudji kliniċi pedjatriċi ppjanati u/jew li jkunu għaddejjin

Sabiex jiġi ffaċilitat l-iskrutinju tal-programm ta’ żvilupp propost, l-applikant jista’ jipprovdi, flimkien mal-elementi ewlenin proposti, informazzjoni aktar dettaljata bħal pereżempju sommarju tal-protokoll tal-istudju (jew il-protokoll sħiħ jekk ikun disponibbli).

Jekk tkun disponibbli u xierqa għall-istadju ta’ żvilupp tal-prodott, għandha tingħata wkoll informazzjoni addizzjonali dwar dan li ġej:

— ġustifikazzjoni tat-tip ta’ studju, tat-tfassil tal-istudju u tal-metodoloġija;

— ġustifikazzjoni tad-doża tal-prodott propost u tar-reġim tiegħu, u t-tip ta’ kontroll (eż. plaċebo jew kontroll attiv, bid-doża li għandha tintuża);

— deskrizzjoni tad-daqs tal-kampjun/kalkolu tad-doża (kif xieraq; bid-daqs tal-effett mistenni fit-tfal) użata biex jiġi ddeterminat l-għadd propost ta’ suġġetti (sess maskili/sess femminili). Din id-diskussjoni għandha tinkludi, fejn possibbli, analiżi tas-sensittività (tabulazzjoni b’suppożizzjonijiet u parametri statistiċi li jvarjaw, flimkien mad-daqsijiet tal-kampjuni li jirriżultaw);

— ġustifikazzjoni tal-gruppi jew tas-sottogruppi ta’ età rilevanti inklużi fl-istudju (u, fejn applikabbli, tal-inklużjoni li jseħħ f’passi);

— ġustifikazzjoni tat-tul ta’ żmien propost tal-kura (u t-tul ta’ żmien ta’ osservazzjoni ta’ wara l-kura, jekk inkluż fl-istudju);

— ġustifikazzjoni tal-kriterji ewlenin ta’ inklużjoni/esklużjoni;

— ġustifikazzjoni tal-għażla tal-eżiti tal-parametri/endpoints (primarji, sekondarji);

— ġustifikazzjoni u, jekk meħtieġ, deskrizzjoni tal-metodi statistiċi aktar dettaljata minn dik li tinsab fl-elementi ewlenin; u

— diskussjoni dwar l-għażliet fil-każ ta’ kwistjonijiet relatati mar-reklutaġġ.

2.5.5. Studji oħra

Jekk l-istudji ta’ estrapolazzjoni u/jew b’mudelli u simulazzjonijiet ikunu parti mill-PIP propost, għandha tiġi pprovduta lista tabulari li turi l-istudji proposti. Din għandha tikkonsisti mill-elementi ewlenin proposti, kif rilevanti u skont l-anness ta’ din il-linja gwida, u għandha titressaq billi tintuża l-formola ppubblikata mill-Aġenzija.

Dawk l-istudji l-oħra jitqiesu bħala li jkunu tlestew meta jitlesta r-rapport ta’ studju rilevanti.

2.6. Parti E: Talba għal differiment

Meta ma jkunx ippjanat li jkun se jinbeda jew jitlesta studju ieħor jew miżura oħra tal-PIP qabel tiġi ppreżentata applikazzjoni għal awtorizzazzjoni għal tqegħid fis-suq korrispondenti fl-adulti, jista’ jintalab differiment. Talbiet għal differiment għandhom ikunu ġustifikati fuq bażi xjentifika jew teknika jew fuq bażi relatata mas-saħħa pubblika.

Skont ir-Regolament Pedjatriku, differiment jingħata meta:

— ikun xieraq li jitwettqu studji fuq l-adulti qabel ma jinbdew studji fil-popoplazzjoni pedjatrika; jew

— l-istudji fil-popolazzjoni pedjatrika jieħdu iktar żmien milli jekk jitwettqu fuq l-adulti;

B’referenza għall-iskedi ta’ żmien fil-parti D, kull talba għal differiment tal-bidu jew tat-tlestija ta’ studji jew ta’ miżuri oħra għandha tistabbilixxi b’mod ċar għal liema studju/miżura tirreferi l-iskeda ta’ żmien differita.

Għall-iskedi ta’ żmien, għandhom jingħataw jew ix-xhur u s-snin speċifiċi, jew firxa ta’ żmien ta’ sa sitt xhur; l-iskedi ta’ żmien għall-bidu jistgħu wkoll jiġu espressi b’rabta mal-iżvilupp fl-adulti.

Għandha titqiegħed enfasi partikolari fuq l-iskedar tal-miżuri meta mqabbel mal-iżvilupp għall-adulti, kif espress, pereżempju fil-linja gwida ICH E11.

2.7. Parti F: Annessi

L-anness tal-applikazzjoni għandhom jinkludu d-dokumenti li ġejjin, jekk ikunu disponibbli:

— referenzi (jiġifieri letteratura ppubblikata);

— il-fuljett tal-investigatur (l-aktar verżjoni reċenti) u l-Protokoll tal-istudji elenkati;

— l-aktar sommarju reċenti approvat tal-karatteristiki tal-prodott u pjan approvat għall-ġestjoni tar-riskju għal prodott diġà awtorizzat;

— in-numru ta’ referenza jew kopja ta’ kwalunkwe parir xjentifiku li hu rilevanti għall-iżvilupp pedjatriku (farmaċewtiku, mhux kliniku u kliniku) mogħti mill-Aġenzija;

— kopja ta’ kwalunkwe parir xjentifiku li hu rilevanti għall-iżvilupp pedjatriku (farmaċewtiku, mhux kliniku u kliniku) mogħti minn awtorità nazzjonali kompetenti;

— kopja ta’ kwalunkwe talba bil-miktub tal-“United States Food and Drug Administration” u/jew ta’ kull parir/opinjoni/deċiżjoni marbuta mal-informazzjoni pedjatrika mogħtija minn aġenzija regolatorja barra mill-UE;

— kopja ta’ kull Deċiżjoni tal-Kummissjoni dwar deżinjazzjoni ta’ orfni; u

— in-numru ta’ referenza jew kopja ta’ kwalunkwe deċiżjoni preċedenti tal-Aġenzija dwar il-PIPs jew opinjoni negattiva tal-Kumitat Pedjatriku dwar dawn il-pjanijiet.

2.8. Tibdil ta’ pjan ta’ investigazzjoni pedjatrika miftiehem

L-Artikolu 22 tar-Regolament Pedjatriku jipprevedi pjan miftiehem li għandu jiġi modifikat fejn meħtieġ. Dawn il-modifiki huma meħtieġa fejn l-elementi ewlenin tal-PIP ma jkunux jistgħu jinħadmu, jew ma jkunux għadhom xierqa. Talba għal modifika ta’ PIP miftiehem mhijiex meħtieġa jekk il-modifika taffettwa biss lill-aspetti ta’ studju jew ta’ miżura li mhumiex riflessi fi kwalunkwe element ewlieni miftiehem.

L-applikanti għandhom jispjegaw in-nuqqas ta’ adegwatezza jew il-kwistjoni ta’ fattibbiltà sottostanti ta’ kull element ewlieni li għalih tkun qed tintalab modifika, u għandhom jiddiskutu jekk dan għandux jiġi indirizzat permezz ta’ modifika, differiment jew rinunzja. Għandha tiġi pprovduta valutazzjoni tal-effett f’xenarju fejn issir il-bidla proposta, kif ukoll f’xenarju fejn din ma ssirx.

Is-sottomissjoni ta’ applikazzjoni biex jiġi modifikat PIP hija partikolarment importanti jekk informazzjoni ġdida jista’ jkollha impatt fuq in-natura jew fuq l-iskedi ta’ żmien għat-tlestija ta’ wieħed mill-elementi ewlenin fid-deċiżjoni tal-Aġenzija dwar il-PIP.

L-applikazzjonijiet għal modifika għandhom isegwu l-istess struttura tal-applikazzjonijiet inizjali, iżda t-taqsimiet li huma rilevanti għall-bidla biss għandhom jitlestew. L-applikazzjonijiet għandhom ikunu akkumpanjati minn sommarju tal-applikazzjoni ta’ tul ta’ mhux aktar minn 500 kelma.

3. IT-TWETTIQ TAL-VERIFIKA TAL-KONFORMITÀ

Skont l-Artikoli 23 u 24 tar-Regolament Pedjatriku, il-konformità mal-PIP tiġi vverifikata f’diversi stadji mill-awtoritajiet nazzjonali kompetenti jew mill-Aġenzija:

— skont l-Artikolu 23, jista’ jkun hemm bżonn li l-konformità tiġi vverifikata bħala parti mill-validazzjoni ta’ applikazzjonijiet għal awtorizzazzjonijiet għat-tqegħid fis-suq, jew l-estensjonijiet jew il-varjazzjonijiet tagħhom li jaqgħu taħt l-obbligi tal-Artikoli 7, 8 jew 30. Jekk l-applikazzjonijiet ma jkunux konformi, dawn ma jiġux ivvalidati;

— il-validazzjoni tal-applikazzjoni tista’ ma teħtieġx proċedura ta’ kontroll tal-konformità jekk l-ebda mill-istudji jew miżuri oħra fil-PIP miftiehem ikollhom skeda ta’ żmien għat-tlestija li tippreċedi d-data tas-sottomissjoni tal-applikazzjoni; u

— skont l-Artikolu 24, jekk matul il-valutazzjoni xjentifika ta’ applikazzjoni valida jinstab li jkun hemm nuqqas ta’ konformità, id-dikjarazzjoni ta’ konformità msemmija fl-Artikolu 28(3) ma tiġix inkluża fl-awtorizzazzjoni għat-tqegħid fis-suq; il-prodott mediċinali ma jkunx eliġibbli għall-premjijiet u l-inċentivi previsti fl-Artikoli 36, 37 u 38.

Il-kontroll tal-konformità li jsir qabel jew wara l-validazzjoni ta’ applikazzjoni għat-tqegħid fis-suq huwa ta’ importanza partikolari. L-Artikolu 23 jistipula li l-Kumitat Pedjatriku jista’, fuq talba, joħroġ opinjoni dwar il-konformità u jistabbilixxi min u meta jista’ jitlob opinjoni ta’ dan it-tip. Pereżempju, l-Aġenzija jew l-awtoritajiet nazzjonali kompetenti jistgħu jitolbu opinjoni meta jkunu qed jivvalidaw applikazzjoni. Skont it-tieni subparagrafu tal-Artikolu 23(3), l-Istati Membri għandhom iqisu l-opinjoni tal-Kumitat Pedjatriku.

Il-kontrolli tal-konformità għandhom jiddeterminaw:

— jekk id-dokumenti mressqa skont l-Artikolu 7(1) ikoprux is-sottogruppi kollha tal-popolazzjoni pedjatrika;

— għall-applikazzjonijiet li jaqgħu fl-ambitu tal-Artikolu 8 tar-Regolament Pedjatriku, jekk id-dokumenti mressqa skont l-Artikolu 7(1) ikoprux l-indikazzjonijiet, il-forom farmaċewtiċi u r-rotot tal-amministrazzjoni eżistenti u ġodda; u

— jekk il-miżuri kollha f’PIP miftiehem twettqux skont l-elementi ewlenin speċifikati fid-deċiżjoni li tapprova l-PIP.

L-istudji jew miżuri oħra li jkun sarilhom kontroll tal-konformità huma dawk li huma parti mill-kondizzjoni li tkopri indikazzjoni li għaliha tkun saret applikazzjoni għal awtorizzazzjoni għat-tqegħid fis-suq, u li kellhom jitlestew fiż-żmien tas-sottomissjoni. Meta l-ambitu tal-applikazzjoni jkun kopert b’mod eċċezzjonali minn aktar minn PIP wieħed, il-PIPs kollha kkonċernati jsirilhom verifika tal-konformità.

Kwalunkwe modifika meħtieġa fil-PIP għandha sseħħ qabel il-preżentazzjoni tal-applikazzjoni għall-awtorizzazzjoni għat-tqegħid fis-suq jew għall-varjazzjoni tagħha.

Biex jiġi ffaċilitat ix-xogħol tal-awtoritajiet kompetenti u, meta jkun il-każ, tal-Kumitat Pedjatriku biex tintlaħaq opinjoni dwar il-konformità, l-applikanti huma mħeġġa jippreżentaw rapport ta’ konformità meta jippreżentaw l-applikazzjoni għal awtorizzazzjoni għat-tqegħid fis-suq, jew għal estensjoni jew varjazzjoni fl-awtorizzazzjoni għat-tqegħid fis-suq. Barra minn hekk, għal prodotti awtorizzati f’livell nazzjonali, l-applikanti għandhom jippreżentaw l-aktar Deċiżjoni tal-Aġenzija riċenti u kompluta (li tinkludi l-opinjoni bl-elementi ewlenin, u r-rapport sommarju) lill-awtoritajiet nazzjonali kompetenti kkonċernati.

Għal prodotti mediċinali li jaqgħu fl-ambitu tal-Artikolu 7 jew 8, ir-rapport tal-konformità għandu jindika permezz ta’ tabella kif kull sottogrupp tal-popolazzjoni pedjatrika u, għall-applikazzjonijiet li jaqgħu taħt l-Artikolu 8, kif kull waħda mill-indikazzjonijiet, il-forom farmaċewtiċi u l-metodi ta’ amministrazzjoni eżistenti u ġodda, ġew koperti mid-dokumenti msemmija fl-Artikolu 7(1).

Għandha tiġi inkluża tabella separata li tkopri l-pożizzjoni tal-applikant fir-rigward tal-konformità mal-elementi ewlenin u, meta tiġi ppreżentata mal-applikazzjoni għal awtorizzazzjoni għat-tqegħid fis-suq, din għandha tipprovdi kontroreferenza għal kull element ewlieni tal-PIP fir-rigward tal-pożizzjoni fil-modulu rilevanti fl-applikazzjoni għal awtorizzazzjoni għat-tqegħid fis-suq. Jekk PIP jiġi modifikat, it-tabella għandha tiġi bbażata fuq l-aktar deċiżjoni reċenti tal-Aġenzija.

Ta’ min jinnota li:

— l-awtorità kompetenti rilevanti jew l-Aġenzija jwettqu verifika dettaljat ta’ kull element ewlieni tal-PIP miftiehem billi twettaq tqabbil ma’ dak li effettivament ġie prreżentat;

— l-applikanti għal awtorizzazzjoni għat-tqegħid fis-suq għandhom ikunu konformi ma’ kull element ewlieni;

— devjazzjonijiet minuri minn elementi ewlenin li jkunu ntalbu mill-awtorità kompetenti li tkun awtorizzat l-istudju ma għandhomx jaffettwaw il-konformità; u

— meta fid-deċiżjoni tal-Aġenzija jintuża lingwaġġ kundizzjonali bħal “jista’/tista’” jew “bħal”, il-konformità tista’ tiġi kkonfermata anki jekk dawn il-miżuri ma jkunux ġew segwiti kif indikat.

Meta biss uħud mill-miżuri msemmija fid-deċiżjoni tal-Aġenzija kellhom jitlestew fil-ħin tal-preżentazzjoni tal-applikazzjoni, l-Aġenzija jew il-Kumitat Pedjatriku jipprovdu lill-applikant b’ittra li tikkonferma l-konformità, jew in-nuqqas ta’ konformità, ma’ dawk il-miżuri. Meta l-konformità ma tiġix ikkonfermata, ir-raġunijiet għal dan għandhom jingħataw f’rapport.

Il-verifika tal-konformità imsemmi fl- Artikolu 23 huwa mingħajr ħsara għall-possibbiltà li, waqt it-twettiq tal-valutazzjoni xjentifika ta’ applikazzjoni valida, l-awtorità kompetenti tikkonkludi li l-istudji fil-fatt mhumiex konformi mal-PIP miftiehem.

Id-dikjarazzjoni tal-konformità għandha tiġi inkluża fl-awtorizzazzjoni għat-tqegħid fis-suq. Dan jista’ jsir billi tiġi inkluża flimkien ma’ informazzjoni teknika oħra li tifforma parti mill-awtorizzazzjoni għat-tqegħid fis-suq (“dossier tekniku”), f’liema każ l-awtoritajiet nazzjonali kompetenti, jew l-Aġenzija fil-każ ta’ varjazzjonijiet jew estensjonijiet ta’ awtorizzazzjonijiet ċentralizzati għat-tqegħid fis-suq, għandhom jagħtu konferma lid-detentur tal-awtorizzazzjoni għat-tqegħid fis-suq li dan sar.

Meta l-miżuri f’PIP ma jkun fihom ebda studju li jkun inbeda qabel id-dħul fis-seħħ tar-Regolament Pedjatriku (jiġifieri s-26 ta’ Jannar 2007), id-dikjarazzjoni tal-konformità msemmija fl-Artikolu 28(3) għandha taqra kif ġej:

“L-iżvilupp ta’ dan il-prodott jikkonforma mal-miżuri fil-pjan ta’ investigazzjoni pedjatrika [numru ta’ referenza] miftiehem. L-istudji kollha twettqu wara d-dħul fis-seħħ tar-Regolament (KE) Nru 1901/2006”.

Meta l-miżuri f’PIP ikun fihom xi studji li jkunu nbdew qabel id-dħul fis-seħħ tar-Regolament Pedjatriku, id-dikjarazzjoni tal-konformità għandha taqra kif ġej:

“L-iżvilupp ta’ dan il-prodott jikkonforma mal-miżuri fil-pjan ta’ investigazzjoni pedjatrika [numru ta’ referenza] miftiehem. Għall-finijiet tal-applikazzjoni tal-Artikolu 45(3) tar-Regolament (KE) Nru 1901/2006, studji sinifikanti fil-pjan ta’ investigazzjoni pedjatrika miftiehem tlestew wara d-dħul fis-seħħ ta’ dak ir-Regolament”.

4. KRITERJI GĦALL-VALUTAZZJONI TAL-IMPORTANZA TAL-ISTUDJI (STUDJI SINIFIKANTI) B’KONFORMITÀ MAL-ARTIKOLU 45(3) TAR-REGOLAMENT PEDJATRIKU

4.1. Sfond

Biex jikkwalifikaw għall-premjijiet u għall-inċentivi previsti fl-Artikoli 36, 37 u 38 tar-Regolament Pedjatriku, PIPs li jinkludu studji li jkunu nbdew u/jew li jkunu tlestew qabel id-dħul fis-seħħ tiegħu għandhom jinkludu studji “sinifikanti” li nbdew u/jew tlestew wara dik id-data (ara l- Artikolu 45(3)). Id-dikjarazzjoni tal-konformità msemmija fl- Artikolu 28(3) tar-Regolament għandha tindika jekk l-istudji humiex meqjusa bħala “sinifikanti” skont it-tifsira tal-Artikolu 45(3).

Studju għandu jitqies bħala li tlesta wara d-dħul fis-seħħ tar-Regolament jekk id-data tal-aħħar żjara tal-aħħar pazjent tirriżulta li hi wara dik id-data. Estensjonjiet bla tmiem ta’ studji li jikkonsistu fit-tkomplija tal-kura għall-pazjenti ma għandhomx jitqiesu bħala studji maħsuba li jitkomplew wara d-dħul fis-seħħ jekk dan ma kienx parti mill-protokoll ippreżentat lill-awtoritajiet kompetenti rilevanti.

4.2. Kriterji ta’ valutazzjoni

B’mod ġenerali, l-importanza tal-istudji jiġi ddeterminat mir-relevanza klinika tad-dejta ġġenerata għall-popolazzjoni pedjatrika u mhux bl-għadd ta’ studji. F’każijiet eċċezzjonali, ġabra ta’ studji mhux sinifikanti jistgħu jitqiesu bħala sinifikanti jekk ir-riżulati meħudin flimkien ikunu mistennija jipprovdu informazzjoni importanti u klinikament rilevanti.

L-Aġenzija jew l-awtoritajiet kompetenti għandhom jevalwaw, fuq bażi ta’ każ b’każ, l-importanza ta’ kull studju propost f’PIP. Madankollu, l-eżempji ta’ hawn taħt jingħataw bħala gwida għall-valutazzjoni tal-importanza tal-istudji.

It-tipi ta’ studji li ġejjin ġeneralment jitqiesu li huma sinifikanti:

(a) studji komparattivi tal-effikaċja (aleatorji/kontroll attiv jew plaċebo);

(b) studji għall-individwazzjoni tad-doża;

(c) studji prospettivi tas-sikurezza klinika, jekk ir-riżultati mistennija jagħmlu kontribut maġġuri għall-użu sikur tal-prodott mediċinali fil-popolazzjoni pedjatrika (dan jinkludi studji dwar it-tkabbir u l-iżvilupp);

(d) studji biex tinkiseb formulazzjoni ġdida adattata għall-età, jekk din mistennija tkun ta’ rilevanza klinika għall-użu sikur u effettiv tal-prodott mediċinali fil-popolazzjoni pedjatrika. u

(e) studji kliniċi farmakokinetiċi/farmakodinamiċi li x’aktarx jipprovdu dejta ta’ siwi li tevita l-bżonn ta’ studju kliniku dwar l-effikaċja u li għalhekk inaqqsu l-għadd ta’ tfal li jista’ jkun hemm bżonn li jiġu inklużi fi prova ikbar.

Sabiex jitqiesu bħala sinifikanti, l-istudji normalment għandhom ikopru diversi sottogruppi pedjatriċi, sakemm ma tkunx ingħatat rinunzja. Madankollu, studji mwettqa f’sottogrupp wieħed tal-popolazzjoni pedjatrika jistgħu jitqiesu bħala sinifikanti jekk:

— ikunu estensivi biżżejjed; jew

— jagħtu kontribut importanti lejn il-kura tat-tfal; jew

— jitwettqu f’sottogrupp li hu meqjus bħala wieħed diffiċli biex jiġi studjat, eż. trabi tat-twelid.

Meta tkun diġà disponibbli biżżejjed dejta għal sottogrupp pedjatriku wieħed jew aktar, għandha tiġi evitata d-duplikazzjoni tal-istudji u, studji mhux meħtieġa ma jitqisux bħala sinifikanti.

(1) ĠU C 243, 24.9.2008, p. 1.

(2) Ir-Regolament (KE) Nru 1901/2006 tal-Parlament Ewropew u tal-Kunsill dwar prodotti mediċinali għall-użu pedjatriku u li jemenda r-Regolament (KEE) Nru 1768/92, id-Direttiva 2001/20/KE, id-Direttiva 2001/83/KE u r-Regolament (KE) Nru 726/2004 (ĠU L 378, 27.12.2006, p. 1).

(3) Ara l-Concept paper on extrapolation of efficacy and safety in medicine development, disponibbli fuq: www.ema.europa.eu

(4) Il-popolazzjoni pedjatrika hija definita fl-Artikolu 2 tar-Regolament Pedjatriku bħala “dik il-parti tal-popolazzjoni mit-twelid u sat-18-il sena”. Din għandha tinftiehem li ma tinkludix dawk li għandhom 18-il sena.

(5) Il-linja gwida ICH E11, li tinsab disponibbli fuq www.ich.org

(6) ĠU L 124, 20.5.2003, p. 36.

(7) ĠU L 311, 28.11.2001, p. 67.

(8) Ara Guideline for pharmaceutical development of medicines for paediatric use, disponibbli fuq www.ema.europa.eu